Verdagtes in hof na hulle boer glo wil vermoorNomalanga Khumalo. Foto: SAPD Vyf verdagtes, wat in hegtenis geneem is in verband met ŉ beweerde beplande moord op ŉ boer van Mpumalanga, het in die Bethal-landdroshof verskyn. Kapt. Dineo Lucy Sekgotodi, woordvoerder van die Valke in Mpumalanga, het Maandag gesê die vier mans en een vrou, wat Donderdag in die vroeë oggendure by hul onderskeie wonings in hegtenis geneem is, het saam in die beskuldigdebank verskyn. Die aanklagte is teen twee van die mans is egter teruggetrek en hulle is vrygelaat. Volgens Sekgotodi is Nomalanga Khumalo (49) se borgtogaansoek onmiddellik aangehoor en borgtog van R30 000 is aan haar toegestaan. Sy was egter nie in staat om die borgtog te betaal nie en bly dus in polisieaanhouding. Die borgtogaansoek van Bonginkosi Excellent Mnisi (33) en Dumisani Sambo (46) sal Vrydag aangehoor word, wanneer al drie verdagtes weer in die hof sal verskyn. Mnisi en Sambo bly ook tot dan in aanhouding. Maroela Media het vroeër berig die vyf verdagtes wat in hegtenis geneem is, het op ŉ boer in die Bethal-omgewing se plaas gewoon. Die boer het hulle later versoek om die plaas te verlaat, maar die verdagtes het geweier. ŉ Hofbevel is later teen hulle uitgereik. Sekgotodi het vroeër gesê die verdagtes het glo in 2016 beplan om die boer te vermoor. Die boer het hiervan te hore gekom en ŉ klag by die polisie ingedien. Tydens die verdagtes se inhegtenisneming is ŉ ongelisensieerde vuurwapen, waarvan die reeksnommer afgevyl is, in Mnisi se besit gevind. Die groep wou vermoedelik die wapen gebruik om die boer te vermoor. Die drie verdagtes staan tereg op aanklagte van sameswering tot moord en die onwettige besit van ŉ vuurwapen.